FI Euroopan unionin virallinen lehti CE 84/904

(2004/C 84 E/0999)

KIRJALLINEN KYSYMYS E-0893/04

esittäjä(t): Werner Langen (PPE-DE) komissiolle

(22. maaliskuuta 2004)

Aihe: Rajat ylittävien tilisiirtojen kustannukset

Vuoden 2003 heinäkuun alussa astui voimaan Euroopan parlamentin ja neuvoston asetus (EY) N:o 2560/2001 (1) rajat ylittävistä euromääräisistä maksuista. Sen mukaan rajat ylittäviä tilisiirtoja on kohdeltava euroalueella kuten jäsenvaltioiden sisäisiä maksutapahtumia.

Eräässä konkreettisessa tapauksessa, jossa tehtiin tilisiirto Stadtsparkasse Köln -pankista Crédit Lyonnais -pankkiin, vastaanottajapankki peri IBAN-numerosta ja BIC-koodista huolimatta tilisiirtomaksun.

Koska tämä on vastoin asetuksen (EY) N:o 2560/2001 säännöksiä, kysyn komissiolta:

1. Voivatko pankit ja ennen kaikkea vastaanottajapankit uudesta asetuksesta huolimatta periä tilisiirtomaksuja?

2. Jos eivät, voiko maksua vaatia takaisin?

3. Mitä mahdollisuuksia komissiolla on ryhtyä toimiin tällaista toimintaa vastaan?

Frits Bolkesteinin komission puolesta antama vastaus

(23. huhtikuuta 2004)

Rajat ylittävistä euromääräisistä maksuista 19. joulukuuta 2001 annetun Euroopan parlamentin ja neuvoston asetuksen (EY) N:o 2560/2001 mukaan rajat ylittävistä euromääräisistä sähköisistä maksutapahtumista, joiden arvo on enintään 12 500 euroa, perittävien palvelumaksujen on 1 päivästä heinäkuuta 2002 alkaen oltava samat kuin ne palvelumaksut, jotka sama laitos perii vastaavista sen jäsenvaltion sisäisistä euromääräisistä maksutapahtumista. Tämä sääntö koskee euromääräisiä sähköisiä maksutapahtumia (kortilla toteutettavia maksuja ja nostoja pankkiautomaateista), joiden arvo on enintään 12 500 euroa, 1. heinäkuuta 2002 alkaen ja tilisiirtoja 1. heinäkuuta 2003 alkaen.

Kyseinen sääntö merkitsee, että maksumääräyksen antajalta peritään sama palvelumaksu kuin maan sisäisestä maksusta. Sama pätee edunasaajan palvelumaksuihin. Useimmissa maissa edunsaajaan ei yleensä sovelleta palvelumaksuja. Saattaa kuitenkin olla, että erityisissä maksutapahtumissa (muissa kuin tavanomaisissa maksutapahtumissa: esim. tilisiirroissa, joissa maksumääräyksen antaja on ilmoittanut, että edunsaaja vastaa kaikista palvelumaksuista) edunsaajalta veloitetaan palvelumaksu rajat ylittävästä tilisiirrosta. Maksu ei saa kuitenkaan olla vastaavaa kansallista maksua korkeampi. Komissio antoi tulkitsevan tiedonannon asetuksen (EY) N:o 2560/2001 3 artiklan täytäntöönpanon käytännön näkökohdista ja erityisesti ”vastaavien maksutapahtumien” käsitteestä epäselvyyksien poistamiseksi ja asetuksen moitteettoman täytäntöönpanon varmistamiseksi.

Niiden tietojen perusteella, jotka arvoisa parlamentin jäsen kirjallisessa kysymyksessään antaa tietystä siirrosta Stadtsparkasse Kölnistä Crédit Lyonnais'hin, komissio ei pysty perehtymään asiaan tarkemmin. Siihen tarkoitukseen tarvittaisiin lisätietoja.

Kansallisten viranomaisten olisi taattava, että asetusta sovelletaan asianmukaisesti ja johdonmukaisesti. Asetuksen 7 artiklassa säädetään, että asetuksen noudattaminen on varmistettava tehokkain, oikeasuhteisin ja varoittavin seuraamuksin. Kansalaiset voivat kuitenkin yrittää saada pankeiltaan palvelumaksut suoraan takaisin.

(1) EYVL L 344, 28.12.2001, s. 13.